Levitikus Archives - Bybelskool vir Bereane
Category Archives: Levitikus
April 13, 2017 nati@stander.co.za
Hmmm…vanoggend se gedeelte gee my 'n glimlag: Môre is dit Groeie Vrydag en vandag lees ons van die jaarlikse versoendag.
Kan ons ooit besef hoe belangrike gebeurtenis hierdie vir die volk was? Die héle offerkultus het deur die jaar opgebou na hierdie punt: Een keer per jaar word daar 'n versoeningsoffer gebring vir ál die sondes van die héle volk. Natuurlik kon die offers nie regtig sondes wegneem nie. Ons weet dit want die Bybel self sê so:
Die wet van Moses is slegs 'n skadubeeld van die weldade wat sou kom, nie 'n werklike beeld daarvan nie. Voortdurend, jaar na jaar, word dieselfde offers gebring, en tog kan die wet dié wat die offers bring, nooit volkome van sonde vry maak nie.(Heb 10:1)
Dit is asof die volk geweet het – hoe belangrik die offerkultus ook al vir hulle was – dat dit slegs heenwys na iets groter, beter, waardevoller wat nog moet kom. Jesus het op één dag, ál die sondes van die héle wêreld op Hom geneem.
Die verskil was dat Hy dit nie jaar na jaar weer hoef te doen nie. Dit was één offer vir alle tye (sien Heb 10:11-12). Dit beteken dat hier waar ek nou sit – en daar waar jy nou sit – is ons sondes vergeef en afgeskryf. Ons is vry!
Neem dit in ontvangs en maak dit jou eie. Moenie langer in die verlede dwaal nie. Leef 'n nuwe lewe!
April 11, 2017 nati@stander.co.za
Ek het 'n paar riglyne gaan neerpen wat jou kan help met vandag se gedeelte in Levitikus. Klik gerus op die onderstaande skakel:
Hoe werk "rein" en "onrein" – en wat is die betekenis daarvan vir vandag?
Rakende Levitikus 14 is dit vir my treffend dat dit 'n priester is wat na die "onrein" persoon toe moet gaan – buite die kamp – en dan die persoon "rein" moet verklaar. Daarna moet die persoon 'n offer bring wat die stand van reinheid as't ware bekragtig.
Dit stel Jesus se bediening in 'n heel ander lig. In die Nuwe Testament het Jesus die rol van die priester ingeneem deurdat Hy byvoorbeeld melaatses in die veld genees en rein verklaar het.
Waar mense onder die ou verbond self hulle offers moes bring, het Jesus dit in die nuwe verbond namens ons kom doen. Dit sal gepas wees as ons dit juis in hierdie week onthou wanneer ons die kruisiging van Jesus vier.
OfferkultusRein en onreinWet vs Genade
Levitikus 11 & 12
April 9, 2017 nati@stander.co.za
Vandag lees ons 'n fassinerende gedeelte oor watter diere "rein" of "onrein" sou wees, asook wanneer 'n vrou na swangerskap weer "rein" sou wees. Hierdie boksies van "rein" en "onrein" is die kategorieë waarvolgens die Ou Testamentiese mens sin gemaak het van die leefwêreld wat hom/haar omring.
Ek kan nogal dink dat dit vir mense moeilik is om te verstaan. Dit is dikwels selfs vir my moeilik te begryp. Ek sal probeer om 'n stukkie verduideliking hieroor te skryf in die week wat kom, en dan sal ek jou daarvan laat weet.
Laat dit vir nou net genoeg wees om te sê dat Jesus die spelreëls alles kom verander het. Waar reinheid in die Ou Testament bedreig kon word deur iets wat van buite af, die grens deurbreek na binne, sê Jesus dat reinheid bepaal word deur wat "binne" aangaan.